正仲左丞生日
作者：秦觀
朝代：宋

paragraphs: 元氣鍾英偉，東皇賦炳靈。
蓂敷十一葉，椿茂八千齡。
汗血來西極，摶風出北溟。
之無分襁褓，詩禮學趨庭。
妙質珠遺海，高材刃發硎。
亟更芸閣祕，屢直瑣闈青。
史筆開凡例，綸言正緯經。
文昌頻曳履，京兆屢空囹。
遂總臺綱紀，常參國典刑。
兩宮隆眷遇，諸夏聳瞻聽。
武略驅雷電，文鋒粲斗星。
乞閑辭亢滿，分逸下青冥。
騎引雙朱服，腰橫萬寶釘。
明峰春矗矗，汝水暮泠泠。
散策花間徑，揮犀水上亭。
壺觴延墨客，燈燭按歌伶。
周衮歸公旦，商巖夢武丁。
久聞虛揆席，佇見返皇扃。
別數汾陽考，重鎸宋父銘。
巍然廟堂上，永作世儀形。